text: Assemblea General d'Estudiants |
  ← Plataforma Unitària en Defensa de la Universitat Pública
  Assemblea Plataforma Unitària en Defensa de la Universitat Pública →
  Posted on Mai 9, 2011	by reconstruimlapublica
  Dimecres, 11 de maig · 13:30 – 16:30 // Pati de Jaume I, Ramon Trias Fargas 25-27 Barcelona
  La crisi econòmica global ha estat l'excusa perfecta. Primer pluja fina i ara cau tota una pedregada. Reforma laboral, reforma de les pensions, congelació dels salaris i les prestacions, retallades als serveis d'interès públic… la solució que prepara el poder mundial és ben clara: laminar les teves oportunitats d'un futur digne.
  Quina barra i quina poca vergonya! I tot plegat sense haver-te consultat! No sé de què ens hauríem de sorpendre, car portem anys i panys en un letargia de fals benestar. Emperò tard o d'hora hom es desperta, s'assebenta de la realitat i els somnis s'esvaeixen ràpidament. Mentre dormíem plàcidament, els poderosos ja han començat a aplicar el seu full de ruta, sense massa entusiamesme, sense massa certesa… però sobretot sense gaire oposició, malgrat allò que ens espera al jovent no està gens clar.
  Si no ho sabies, t'ho expliquem. La universitat s'ha quedat sense un duro i li toca estalviar, però també recaptar tots els calerons que pugui. Seguint les instruccions marcades per les ments brillants que dirigeixen el món, el proper any hauràs de pagar més per la taxa de matriculació, més pel preu per crèdit matriculat, més pel transport, més per la residència, més pels àpats, més per les fotocòpies… i tindràs menys titulacions, itineraris i matèries per cursar, menys subgrups i hores de tutoria, menys llibres, ordinadors i biblioteques per estudiar, menys beques i ajuts…
  Potser ja has acabat els estudis i penses que tampoc n'hi ha per tant o que això no va amb tu. Tanmateix un pensament malestruc et sacseja el cap constantment, una sensació angoixant et recorre el cos… et preguntes que serà de tu l'endemà que acabis la carrera? I la resposta no la tens gens clara. La incertesa vers el futur dels joves és absoluta, perquè ho escoltes a casa, al carrer, a classe, a la tele, a internet…
  NO TINDRÀS ESTUDIS. I HO SAPS!
  NO TINDRÀS FEINA. I HO SAPS!
  NO TINDRÀS CASA. I HO SAPS!
  NO TINDRÀS PENSIÓ! I HO SAPS!
  AIXÍ NO TENS FUTUR I HO SAPS!
  El poder ja ha pensat que farà de tu. Tu ja has pensat que faràs amb el poder?
  El dimecres 11 de maig a les 13:30 al pati de Jaume I fem Assemblea General d'Estudiants. Vine, participa i acorda el que vols fer per recuperar el futur per les nostres vides!